Donja Kalifornija
Donja Kalifornija, službeno Slobodna i suverena država Donja Kalifornija (šp: Estado Libre y Soberano de Baja California) jest jedna od 31 savezne države i uz federalni distrikt jedna od 32 administrativne jedinice prvog nivoa Meksika. Nalazi se u sjeverozapadnom dijelu države, na sjevernom dijelu poluostrva Baja California, unutar Sjeverozapadne geografske regije. Zauzima površinu od 71.450 km2, što čini oko 3,57% ukupne površine Meksika i po površini je 12. meksička država. Prema podacima iz 2015. godine u državi je živjelo 3.315.766 stanovnika što je svrstava na 14. a po gustoći stanovništva od 46 stanovnika/km2 na 19. mjesto u državi. Kopneni dio države je na zapadu ograničen Tihim okeanom, saveznom državom Sonora, američkom državom Arizona i Kalifornijskim zalivom na istoku i na jugu saveznom državom Baja California Sur. Na sjeveru graniči sa SAD-om, tačnije njenom saveznom državom Kalifornijom. Glavni grad je Mexicali a najveći grad države jest Tijuana. Preko 75% stanovništva države živi u gradovima: Mexicali, Ensenada i Tijuana. 16. januara 1952. godine, tadašnja Sjeverna teritorija Donja Kalifornija postaje 29. meksička država Donja Kalifornija. Teritorija sjeverno od 28. paralele do granice sa SAD-om postaje teritorija nove države.